projecte-aina/catalan_government_crawling huggingface dataset:
S'han publicat nous convenis entre l'Agència Tributària de Catalunya i diversos ajuntaments, concretament amb l'Ajuntament de Tarragona (DOGC núm. 8090 - 20.3.2020), l'Ajuntament de Torroella de Montgrí (DOGC núm. 8094 - 24.3.2020) i l'Ajuntament d'Olot (DOGC núm. 8121 - 27.4.2020), relatius a la col·laboració en matèria tributària entre l'Agència Tributària de Catalunya i els ens locals.
La col·laboració que s'aprova en aquest Conveni té com a objectiu desplegar la creació d'una finestreta tributària única de manera que la ciutadania, les empreses i entitats que exerceixen una activitat puguin veure facilitades les seves gestions tributàries i ateses amb major mesura les seves necessitats d'atenció i informació tributària.
La finestreta única tributària és un espai on la ciutadania pot realitzar una sèrie de tràmits tributaris presencials que avui l'obligaria a llargs desplaçaments.
Un altre dels objectius d'aquests convenis és millorar l'eficàcia, l'eficiència i l'economia de l'aplicació dels tributs, i de les actuacions tendents a la reducció dels incompliments de les obligacions fiscals dutes a terme per les administracions signants d'aquest Conveni mitjançant l'intercanvi d'informació de caràcter tributari amb la finalitat de detectar incompliments de les obligacions fiscals.
En una segona fase, els ens signants han de desplegar la cooperació en matèria de recaptació destinada a recaptar deutes de l'Ajuntament, una vegada iniciat el període executiu de cobrament.
També l'impuls i la coordinació de manera conjunta de la detecció de necessitats formatives amb la finalitat que els professionals que presten els serveis públics, inclosos en aquest Conveni, disposin dels mecanismes adients per adaptar-se als canvis normatius i organitzatius de l'entorn i incrementin la seva capacitació per satisfer millor les necessitats i demandes de la ciutadania.
Convenis signats amb ajuntaments, consells comarcals i diputacions en el marc de Tributs de Catalunya (web de l'Agència Tributària de Catalunya)
Des de l'1 d'abril de 2019, l'Agència Tributària de Catalunya (ATC) ofereix als contribuents el nou servei de cita prèvia de recaptació en via executiva.
El servei es presta a la persona deutora (o als seus familiars o representants, degudament acreditats) pel que fa a expedients relacionats amb deutes en què ha estat iniciada la via executiva (constrenyiment o embargament).
La cita prèvia es pot demanar telemàticament des de la seu electrònica de l'ATC, a través del telèfon 012 o presencialment a les oficines tributàries de l'Agència que presten el servei: delegacions, oficines territorials i oficines de serveis tributaris.
És imprescindible acudir a la cita prèvia amb la documentació següent:
– Si compareix ell mateix, cal que aporti el seu DNI o NIE.
– Si no compareix ell mateix, cal l'autorització signada pel deutor i la còpia del seu DNI o NIE, més l'original de la persona que compareix (o el nomenament de tutor, si fos el cas).
– Si compareix l'administrador o apoderat, cal que aporti el nomenament.
– Si qui compareix ho fa en representació de l'administrador o apoderat de la persona jurídica, cal la seva autorització signada i la còpia del seu DNI o NIE, més l'original de la persona que compareix.
El servei de cita prèvia de recaptació executiva que l'Agència Tributària de Catalunya posa avui en marxa s'emmarca dins l'actuació informativa relativa a la reclamació de deutes o sancions impagats que es troben en període executiu, o bé en el cas d'incidències derivades d'ajornaments o fraccionaments del pagament del deute ja concedits, i s'inscriu en la línia d'actuacions que l'ATC du a terme per contribuir a la millora contínua i l'ampliació, accessibilitat i proximitat dels serveis amb l'objectiu de facilitar als contribuents l'acompliment de les seves obligacions tributàries.
Cita prèvia de recaptació en via executiva
L'Agència Tributària de Catalunya posa en funcionament una aplicació informàtica de gestió d'entrades genèrica, que li ha de permetre la prestació d'un servei electrònic de recepció i registre de declaracions i documentació amb informació de caràcter tributari que li pugui ser lliurada per qualsevol canal d'entrada.
· El cap de l'Executiu apel·la a "recollir l'esperit de la Mancomunitat per treure el màxim rendiment als instruments que tenim"
· Artur Mas ha presentat avui, juntament amb els presidents de les quatre diputacions catalanes, Tributs de Catalunya, un primer pas cap a un nou model de gestió tributària
Un pas endavant en la construcció de la Xarxa Tributs de Catalunya que amplia de 53 a 142 el nombre d'oficines de la finestreta única tributària.
Es preveu que a finals d'aquest any la xarxa catalana pugui assumir el 50% dels deutes en període executiu, que fins ara gestionava l'Estat
Mitjançant aquest conveni, el consistori barceloní s'integra a la xarxa Tributs de Catalunya.
L'acord ha estat signat per l'alcalde de Barcelona, Xavier Trias, i el conseller d'Economia i Coneixement, Andreu Mas-Colell.
L'Agència Tributària de Catalunya i la Diputació de Lleida han signat, el dia 3 de novembre, un conveni perquè l'Organisme Autònom de Gestió i Recaptació de Tributs Locals (OAGRTL) realitzi actuacions de recaptació de deutes tributaris i de recursos de dret públic de la Generalitat, així com de recursos de dret públic d'altres entitats la gestió recaptatòria dels quals tingui atribuïda l'Agència Tributària de Catalunya en virtut de llei o conveni.
Les oficines de l'OAGRTL ja venien prestant, des de setembre de 2013, altres serveis de la finestreta única tributària de la xarxa Tributs de Catalunya.
L'Agència Tributària de Catalunya i la Diputació de Tarragona han signat, el dia 25 de juliol, un conveni perquè l'organisme tributari de la Generalitat i BASE - Gestió d'ingressos, organisme autònom de la Diputació, col·laborin en l'àmbit de la gestió recaptatòria en via executiva, és a dir, aquella dirigida als deutors que no han satisfet voluntàriament els seus deutes.
Es reforça la col·laboració en matèria tributària.
D'acord amb el Conveni de col·laboració en matèria tributària entre l'Agència Tributària de Catalunya i el Consell Comarcal de la Selva, signat el passat 7 de juliol de 2016, el proppassat 25 de gener les cinc oficines del Consell Comarcal de la Selva es van integrar a la xarxa Tributs de Catalunya.
- La Generalitat i el consistori sabadellenc signen un conveni de col·laboració en matèria tributària
- L'Agència Tributària de Catalunya participarà en la recaptació executiva dels tributs d'aquest ajuntament
El secretari d'Hisenda de la Generalitat, Lluís Salvadó, i el president del Consell Comarcal de la Selva, Salvador Balliu, han signat aquest dimecres un conveni de col·laboració en matèria de recaptació executiva, d'acord amb el qual l'Agència Tributària de Catalunya gestionarà els deutes per tributs locals o per altres drets de naturalesa no tributària i ingressos de dret públic que ciutadans i empreses tinguin pendents amb el Consell Comarcal, i durà a terme les actuacions d'embargament corresponents.
Per la seva banda, el Consell Comarcal tramitarà i resoldrà les sol·licituds d'ajornament o fraccionament de pagament del deute pendent que facin els contribuents; investigarà els béns i drets dels deutors ubicats o realitzables a la comarca de la Selva susceptibles d'embargament i, si escau, també els situats fora de la comarca, així com els requeriments d'informació a tercers que calgui; declararà el crèdit incobrable, i executarà les sentències judicials que afectin els actes que hagi dictat aquesta mateixa administració.
Amb la signatura d'aquest conveni, l'Agència Tributària fa un pas més per assumir la recaptació executiva de les entitats locals i per esdevenir, així, l'organisme recaptador de l'Administració pública catalana en el marc de la xarxa Tributs de Catalunya.
El vicepresident del Govern i conseller d'Economia i Hisenda de la Generalitat, Oriol Junqueras, i l'alcalde de Sabadell, Juli Fernández, han signat aquest dilluns un conveni de col·laboració en matèria de recaptació executiva, en virtut del qual l'Agència Tributària de Catalunya (ATC) podrà gestionar els deutes per tributs locals o per altres drets de naturalesa no tributària i ingressos de dret públic que ciutadans, entitats i empreses tinguin pendents amb l'Ajuntament sabadellenc, i dur a terme les actuacions d'embargament corresponents.
En concret i d'acord amb el conveni, l'Ajuntament de Sabadell a través del seu Organisme Autònom Local Agència Tributària de Sabadell, s'encarregarà de les tasques següents: dictar i notificar la provisió de constrenyiment (acte que inicia les actuacions d'execució forçosa del patrimoni del deutor); resoldre les sol·licituds d'ajornament o fraccionament de pagament del deute que sol·licitin els interessats durant el procediment de constrenyiment i liquidar els interessos de demora corresponents; resoldre el crèdit incobrable; investigar els béns i drets dels deutors ubicats o realitzables al municipi de Sabadell que siguin susceptibles d'embargament i, si escau, també els situats fora de la ciutat, així com els requeriments d'informació a tercers que calgui.
Per la seva banda, l'ATC durà a terme la investigació de béns i drets dels deutors de l'Ajuntament sabadellenc; dictarà la diligència d'embargament i d'altres actes propis del procediment de recaptació sobre els deutes carregats pel consistori i els executarà; remetrà les recomanacions economicoadministratives que s'interposin contra els actes dictats per l'ATC a l'òrgan competent, i adoptarà mesures cautelars per assegurar el cobrament del deute, entre d'altres.
Així mateix, durant la signatura del conveni, el vicepresident ha anunciat que la ciutat de Sabadell també disposarà d'una de les quinze oficines que l'ATC preveu inaugurar arreu de la geografia catalana el proper mes de setembre.
Amb aquest anunci culmina el procés d'adjudicació dels locals de les noves oficines territorials de l'Agència Tributària, que se sumaran a les quatre delegacions de què ja disposa a Barcelona, Tarragona, Lleida i Girona.
Amb el conveni signat avui, l'ATC fa un pas més per assumir la recaptació executiva de les entitats locals i per esdevenir l'organisme recaptador dels deutes de l'Administració pública de Catalunya.
Així, l'Ajuntament de Sabadell se suma als convenis signats amb l'Ajuntament de Barcelona i el Consell Comarcal de la Selva en aquesta matèria.
El conveni té com a objectiu implantar a Cervera una de les 12 oficines compartides amb ens locals i supralocals —diputacions i consells comarcals— de la xarxa Tributs de Catalunya.
El conveni de col·laboració signat ahir, 27 d'abril, entre l'Agència Tributària de Catalunya (ATC) i el Consell Comarcal de la Segarra té com a objectiu implantar a Cervera una de les 12 oficines compartides amb ens locals i supralocals —diputacions i consells comarcals— de la xarxa Tributs de Catalunya que l'Agència obrirà arreu de la geografia catalana l'1 de setembre vinent.
Aquest nou punt de servei i atenció al contribuent s'ubicarà a les dependències que el Consell Comarcal té al passeig de Jaume Balmes, 3, de Cervera.
Aquest és el primer conveni de tot un seguit que al llarg de les properes setmanes l'ATC signarà amb organismes de l'Administració local per situar oficines compartides a Igualada, Vilanova i la Geltrú, el Vendrell, Olot, Valls, Móra d'Ebre, Solsona, Berga, Ripoll, Vielha i Tremp, per tal d'intensificar la seva presència al territori i ampliar la cobertura i l'eficiència dels serveis que ofereix als ciutadans en el marc del procés de desplegament territorial que du a terme enguany.
En finalitzar el procés de desplegament, l'Agència Tributària de Catalunya disposarà arreu del territori de 19 oficines pròpies i 12 de compartides amb ens locals, reforçades amb 137 finestretes úniques i punts d'assistència tributària de la xarxa Tributs de Catalunya on els ciutadans podran rebre atenció bàsica i presentar declaracions.
El conveni preveu que Consell Comarcal s'incorpori a la xarxa Tributs de Catalunya.
El conveni, signat el 22 de maig, entre l'Agència Tributària de Catalunya (ATC) i el Consell Comarcal del Baix Empordà estableix la col·laboració tributària entre tots dos organismes i preveu que el Consell Comarcal s'incorpori a la xarxa Tributs de Catalunya.
Així, les oficines de la Bisbal d'Empordà, Palamós, Begur, Calonge i Platja d'Aro oferiran als contribuents el servei de finestreta única i seran, així mateix, un punt d'assistència tributària on es prestarà atenció bàsica i es podran presentar declaracions.
El Consell Comarcal també cedirà uns espais de les seves oficines centrals perquè l'ATC pugui prestar servei als contribuents a partir de l'1 de setembre, mentre no estigui operativa l'Oficina Territorial de la Bisbal.
En aquesta oficina compartida també s'oferirà servei de cita prèvia, a més del servei bàsic d'atenció i finestreta única.
Amb aquest conveni, l'ATC, en el marc del procés de desplegament territorial que du a terme enguany, intensifica la seva presència al territori i continua ampliant la cobertura i l'eficiència dels serveis que ofereix als ciutadans, en col·laboració amb l'Administració local.
Així, per donar servei als ciutadans gironins, l'ATC disposarà d'una xarxa de 4 oficines pròpies —Girona, Figueres, Santa Coloma de Farners i la Bisbal d'Empordà—, 2 de compartides —Olot i Ripoll— i 9 finestretes úniques de la xarxa Tributs de Catalunya —Cassà de la Selva, Figueres, Girona (2), la Bisbal d'Empordà, Puigcerdà, Roses, Salt i Tossa de Mar.
> Entra en servei l'oficina de...
L'oficina d'atenció tributària de Sabadell, integrada en la xarxa Tributs de Catalunya, ha començat a prestar el servei de finestreta única amb l'Agència Tributària de Catalunya (ATC) des del dia 21 de juny, al c. de la Indústria, 10, d'aquesta ciutat.
L'oficina de Sabadell presta els serveis següents:
- Atenció a les persones a qui s'ha notificat una provisió de constrenyiment de Tributs de Catalunya.
- Recepció i registre de documentació i d'autoliquidacions relacionades amb els tributs que gestiona l'ATC.
- Informació i assistència general i bàsica en relació amb els tributs que gestionen les diputacions catalanes i l'ATC.
- Emissió de certificats d'estar al corrent d'obligacions tributàries i de duplicats de les cartes de pagament.
Amb aquesta nova oficina, la xarxa de finestreta única tributària Tributs de Catalunya ja disposa de 172 oficines d'atenció als contribuents a tot Catalunya, amb l'objectiu de millorar l'accessibilitat del servei i la proximitat als ciutadans, i és previst que en els propers mesos es continuï ampliant aquesta xifra.
El desplegament territorial de l'ATC culminarà el setembre vinent amb l'obertura de 15 oficines territorials —una de les quals també a Sabadell—, que se sumen a les tres delegacions de l'Agència a Lleida, Girona i Tarragona i als serveis centrals de Barcelona, i de 13 oficines compartides amb l'Administració local.
Aquest desplegament territorial de l'ATC respon a la voluntat del Govern de desenvolupar totes les funcions tributàries que li permet l'actual marc competencial i preparar els fonaments de la futura hisenda catalana.
L'Agència Tributària de Catalunya i la Diputació de Tarragona han signat, el dia 25 de juliol, un conveni perquè l'organisme tributari de la Generalitat i BASE - Gestió d'ingressos, organisme autònom de la Diputació, col·laborin en l'àmbit de la gestió recaptatòria en via executiva, és a dir, aquella dirigida als deutors que no han satisfet voluntàriament els seus deutes.
Ambdues organitzacions coincideixen en què aquesta col·laboració és necessària per augmentar l'eficàcia de les actuacions de constrenyiment.
Aquest conveni s'afegeix al signat el 17 de febrer d'enguany entre l'Agència catalana i la Diputació de Barcelona, que contemplava el mateix tipus de col·laboració.
La col·laboració es concreta, de moment, en la realització d'una prova pilot d'actuacions de gestió recaptatòria executiva, si bé la voluntat d'ambdós organismes és que la col·laboració tingui continuïtat una vegada s'hagi comprovat que la prova pilot resulta reeixida i els seus resultats són satisfactoris per ambdues parts.
En aquesta prova pilot, BASE efectuarà la gestió recaptatòria executiva de deutes tributaris i dels recursos de dret públic de la Generalitat, així com els recursos de dret públic d'altres entitats la gestió recaptatòria dels quals tingui atribuïda l'Agència catalana.
La signatura del conveni suposa un nou pas en la consolidació de Tributs de Catalunya com a xarxa que efectuï la recaptació dels deutes tributaris i de dret públic dels que siguin titulars les administracions i entitats públiques catalanes, deixant d'encarregar aquesta gestió a l'Estat.
Un dels objectius de Tributs de Catalunya és potenciar la lluita contra la morositat fiscal, coordinant i dotant d'agilitat les actuacions de recaptació dirigides als contribuents que no satisfan voluntàriament els seus deutes i eludeixen les seves obligacions fiscals.
Aquesta coordinació d'actuacions permetrà prioritzar la recaptació dels deutes pendents d'abonar a organismes amb seu a Catalunya i una major proximitat entre el deutor i l'Administració a través de la xarxa d'oficines compartida.
L'atenció als deutors afectats per les actuacions que es posaran en marxa es farà a 10 oficines de BASE - Gestió d'Ingressos (Amposta, El Vendrell, Falset, Gandesa, Montblanc, Móra d'Ebre, Reus, Tarragona, Tortosa i Valls) i a la Delegació de l'Agència Tributària de Catalunya de Tarragona.
A partir del dia 6 de febrer l'Agència Tributària de Catalunya disposarà d'un nou punt d'atenció i prestació de serveis al contribuent.
L'Oficina Territorial al Barcelonès Nord, ubicada al carrer de Joan d'Àustria, núm. 39-47, al barri del Poblenou de Barcelona, se suma, així, a la seu de Barcelona i les delegacions a Girona, Lleida i Tarragona.
Aquesta és la primera de les 15 noves oficines que està previst posar en marxa enguany en el marc del procés de desplegament territorial de l'Agència Tributària de Catalunya, amb l'objectiu de consolidar una xarxa d'oficines pròpies que possibiliti el ple exercici de les competències tributàries arreu del territori.
A aquestes 19 dependències, s'hi afegiran, a més, 12 punts d'atenció compartida ubicats en altres administracions de caràcter local, tenint en compte criteris ponderats d'activitat, població a cobrir i proximitat.
La nova oficina tindrà les funcions següents:
– Atenció i informació als contribuents sobre els principals tributs gestionats per l'ATC, incloent-hi el servei de cita prèvia.
El servei presencial s'adreça exclusivament a particulars i, per tant, en queda exclosa la recepció d'expedients presentats per intermediaris fiscals (gestors i professionals).
– Comprovació i, si escau, liquidació dels expedients tributaris corresponents als impostos gestionats.
– Suport i informació sobre aspectes de recaptació dels deutes tributaris i no tributaris, i de gestió recaptatòria (ajornaments, fraccionaments, avals, garanties, etc.).
L'horari d'atenció al públic de la nova oficina serà el mateix que el de la resta de seus de l'Agència:
De dilluns a divendres, de 8.30 a 14 h, i el dimarts, horari continuat de 8.30 a 16.00 h.
De l'1 de juny al 30 de setembre, del 15 de desembre al 10 de gener, Setmana Santa, 23 d'abril i vigílies de festes locals: de dilluns a divendres, de 8.30 a 14 h.
Es reforça la col·laboració en matèria tributària.
L'Agència Tributària de Catalunya (ATC) i l'Ajuntament de Barcelona, a través de l'Institut Municipal d'Hisenda de Barcelona (IMH), han signat avui dos convenis que reforcen la seva col·laboració en matèria tributària.
El primer conveni, referent a la recaptació executiva, disposa que l'IMH podrà delegar a l'ATC la gestió dels deutes fora de la ciutat de Barcelona per sancions de multes de trànsit i per infraccions de les ordenances municipals o per altres drets de naturalesa tributària i ingressos de dret públic que ciutadans i empreses tinguin pendents amb l'Ajuntament barceloní.
Amb la signatura del segon conveni, que renoven, tots dos organismes intensifiquen la col·laboració en matèria d'intercanvi d'informació tributària i prestació de serveis tributaris, en el marc de la xarxa Tributs de Catalunya.
L'objectiu és cooperar en la lluita contra el frau fiscal i millorar el servei de finestreta única tributària per mitjà del qual, ja des del 2015, els barcelonins poden dur a terme gestions tributàries com ara sol·licitar informació o presentar l'autoliquidació i declaracions dels seus impostos —tant pel que fa als tributs locals com als que gestiona l'ATC— en qualsevol de les oficines de l'Ajuntament o de l'Agència.
La novetat d'enguany és que se suma al servei de finestreta única la recentment inaugurada Oficina Territorial de l'ATC al Barcelonès Nord.
Amb aquests convenis, l'Agència Tributària de Catalunya amplia l'abast de la seva gestió recaptatòria i avança en la millora del servei que ofereix als contribuents en el marc de la finestreta única d'atenció tributària.
Es preveu que a finals d'aquest any la xarxa catalana pugui assumir el 50% dels deutes en període executiu, que fins ara gestionava l'Estat
Els ens que conformen la xarxa Tributs de Catalunya -l'Agència Tributària de Catalunya i les Diputacions de Barcelona, Girona, Lleida i Tarragona- han signat, el dia 5 de maig de 2015, un conveni de col·laboració que permet a 167 oficines de la xarxa realitzar tasques de recaptació executiva, és a dir, recaptar aquells ingressos de dret públic (impostos, taxes, sancions, multes) que no han estat satisfets a l'Administració de forma voluntària.
L'assumpció de la gestió recaptatòria executiva és un objectiu previst en el Pla de prevenció i reducció del frau fiscal i de foment de les bones pràctiques tributàries presentat recentment pel Govern de la Generalitat.
Fins ara, la Generalitat pagava a l'Estat perquè assumís el cobrament d'aquests deutes, però el propòsit del Govern és que Tributs de Catalunya assumeixi gradualment aquesta funció.
La previsió és que, a finals del 2015, el 50% de les tasques de recaptació en període executiu es facin des d'oficines de la xarxa catalana.
La signatura d'aquest conveni suposa un pas més en la consolidació de Tributs de Catalunya, el nou model de gestió tributària que integra en una única xarxa els serveis d'assistència al contribuent que presten la Generalitat i les Diputacions.
Tributs de Catalunya funciona com una finestreta única articulada a través d'oficines disseminades per tot el territori, fet que permet donar al ciutadà un servei més pròxim i eficaç.
El conveni preveu una doble via de col·laboració.
D'una banda, les quatre diputacions catalanes podran efectuar, en el territori del seu àmbit competencial, la gestió recaptatòria executiva dels ingressos de dret públic de la Generalitat.
I, de l'altra, l'Agència Tributària de Catalunya podrà dur a terme, en l'àmbit territorial de tot Catalunya, qualsevol activitat destinada a la recaptació executiva dels ingressos propis de les diputacions o la gestió dels quals aquestes hagin assumit dels municipis, com és el cas dels deutes per tributs locals.
D'aquesta manera, es superen les limitacions competencials de les diputacions i dels municipis per raó del territori.
L'atenció als ciutadans que es puguin veure afectats per les actuacions que es posaran en marxa amb el conveni es farà a 167 oficines o punts d'atenció de la xarxa Tributs de Catalunya: les quatre delegacions territorials de l'Agència Tributària de Catalunya i 163 oficines i punts d'atenció dels organismes amb funcions tributàries de les diputacions catalanes (que es poden consultar aquí ), amb la qual cosa es garanteix al ciutadà un servei de proximitat que no existia fins ara.
Atenció als deutors afectats per les actuacions previstes al conveni de 5 de maig de 2015
(*) 3 oficines no són permanents (Sort, Pont de Suert i Bellver de Cerdanya)
ATC: Agència Tributària de Catalunya
ORGT: Organisme de Gestió Tributària de la Diputació de Barcelona
BASE: Gestió d'Ingressos de la Diputació de Tarragona
XALOC: Xarxa local de Municiapis de la Diputació de Girona
OAGRTL: Organisme Autònom de Gestió i Recaptació de Tributs Locals de la Diputació de Lleida